b'\n_START_ARTICLE_\nPaloniitunj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 44 hehtaaria ja se on 1,5 kilometri\xc3\xa4 pitk\xc3\xa4 ja 850 metri\xc3\xa4 leve\xc3\xa4. Se on kulmikkaan muotoinen ja siit\xc3\xa4 ty\xc3\xb6ntyy sek\xc3\xa4 etel\xc3\xa4\xc3\xa4n ett\xc3\xa4 kaakkoon kaksi pitk\xc3\xa4\xc3\xa4 lahtea. J\xc3\xa4rvi sijaitsee Viialan Vaimaroiselta Valaj\xc3\xa4rven etel\xc3\xa4puolelle V\xc3\xa4ihikk\xc3\xa4l\xc3\xa4\xc3\xa4n kulkevan harjujakson j\xc3\xa4\xc3\xa4tikk\xc3\xb6jokimuodostumassa. Harjujakso kulkee Korvenalustanj\xc3\xa4rven pohjoisp\xc3\xa4\xc3\xa4n luusuan kohdalla it\xc3\xa4-l\xc3\xa4nsi-suuntaisena poikittain ja ohittaa Paloniitunj\xc3\xa4rven sen it\xc3\xa4puolelta hieman et\xc3\xa4\xc3\xa4mp\xc3\xa4n\xc3\xa4. Sen rantaviivan pituus on 4,6 kilometri\xc3\xa4 ja sen rannat ovat puoliksi mets\xc3\xa4- ja puoliksi peltomaata. Rantaan on rakennettu viisi vapaa-ajan asuntoa, mutta sen l\xc3\xa4hiymp\xc3\xa4rist\xc3\xb6ss\xc3\xa4 ei sijaitse maatiloja. Ainoastaan j\xc3\xa4rven m\xc3\xb6keille johtaa varsinaisia teit\xc3\xa4, mutta j\xc3\xa4rven kaakkoi- ja etel\xc3\xa4puolella sijaitsee Kukkolankulma ja Rasinkyl\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 Vanajan reitin valuma-alueella Hyvikk\xc3\xa4l\xc3\xa4njoen valuma-alueeseen, johon Kaartjoen alaosan alue kuuluu. J\xc3\xa4rven vedenpinnan korkeus on 90,4 metri\xc3\xa4 mpy. J\xc3\xa4rveen laskee kolme pelto-ojaa sek\xc3\xa4 ojitetun Keljusuon kuivatusojat. Kullolankulman johto-ojan valuma-alueella harjualueella sijaitsevat Likolammi, Kaakkolammi ja Valkealammi. J\xc3\xa4rven it\xc3\xa4rantaan laskee Kaartjoki, joka virtaa j\xc3\xa4rvess\xc3\xa4 eteenp\xc3\xa4in pohjoisessa sijaitsevaan Korvenalustanj\xc3\xa4rveen, josta se jatkaa eteenp\xc3\xa4in samannimisen\xc3\xa4 Haapaj\xc3\xa4rveen. J\xc3\xa4rvien v\xc3\xa4linen salmi on tihe\xc3\xa4\xc3\xa4n ruohottunut ja joki sek\xc3\xa4 j\xc3\xa4rvi itse virtaavat tehokkaasti ainoastaan auki ruopattuja uomia pitkin.\n_START_SECTION_\nLuontoarvoja\n_START_PARAGRAPH_\nJ\xc3\xa4rven vesialue on yhdess\xc3\xa4 Korvenalustanj\xc3\xa4rven kanssa Natura 2000 -ohjelman suojelualuetta, mutta vieress\xc3\xa4 sijaitsee my\xc3\xb6s Keljunsuolla sijaitseva Keljunmets\xc3\xa4n rantametsi\xc3\xa4kin. J\xc3\xa4rvell\xc3\xa4 on runsaasti helofyyttikasvustoja ja my\xc3\xb6s upos- ja kelluslehtisi\xc3\xa4 kasvustoja ja rannoilla vallitsevat luhtanevat ja luhtapensaikot. J\xc3\xa4rve\xc3\xa4 pidet\xc3\xa4\xc3\xa4n valtakunnallisesti arvokkaana lintuj\xc3\xa4rven\xc3\xa4, jossa esiintyy esimerkiksi kalatiira, kaulushaikara, kurki, laulujoutsen, liro, luhtahuitti, ruskosuohaukka ja my\xc3\xb6s uhanalaisena lintulajina uivelo. Erityinen j\xc3\xa4rvell\xc3\xa4 el\xc3\xa4v\xc3\xa4 hy\xc3\xb6nteinen on t\xc3\xa4pl\xc3\xa4lampikorento.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa j\xc3\xa4rvi oli autio, mutta Ahoisten suuri kyl\xc3\xa4 peltoineen sijaitsi et\xc3\xa4\xc3\xa4mp\xc3\xa4n\xc3\xa4 j\xc3\xa4rven l\xc3\xa4nsipuolella. J\xc3\xa4rvi oli tulvaherkk\xc3\xa4n\xc3\xa4 ja alavalla maalla sijaitsevana otollinen niittyjen raivaamiseksi. Suurin osa j\xc3\xa4rven ymp\xc3\xa4rist\xc3\xb6st\xc3\xa4 oli merkitty karttaan niittyin\xc3\xa4. J\xc3\xa4rven rannat olivat autiot. Jossakin vaiheessa asutushistoriaa on j\xc3\xa4rvell\xc3\xa4 on toteutettu j\xc3\xa4rvenlasku, jonka j\xc3\xa4ljilt\xc3\xa4 l\xc3\xb6ytyy j\xc3\xa4rven rannoilta edelleen liejupitoista maata. Vuoden 1961 peruskartassa on merkitty rantaan ulottuvia peltomaita v\xc3\xa4hemm\xc3\xa4n kuin mit\xc3\xa4 on nyky\xc3\xa4\xc3\xa4n. Rantojen kuivatus ja ottaminen viljelyyn jatkuu edelleen.'